Atlete meet kragte, spoed | Netwerk24
Atlete meet kragte, spoed
Miné de Klerk (Goudveld-Hoërskool) was weer die beste atleet op die jaarlikse atletiekbyeenkoms vir die Lejweleputswa-distrik op 15 Februarie. Foto: Verskaf
Altesaam 54 skole uit die Vrystaatse Goudveld het aan die jaarlikse atletiekbyeenkoms vir die Lejweleputswa-distrik deelgeneem.
Die byeenkoms het op Vrydag 15 Februarie in die Kenneth McArthur-stadion in Potchefstroom plaasgevind.
Vanjaar het die Hoërskool Riebeeckstad die bordjies verhang en die byeenkoms gewen. Hulle het 50 goue medaljes teenoor die Goudveld-Hoërskool – verlede jaar se wenner – se 41 goue medaljes ingepalm.
Welkom-Gimnasium was weer derde, en hul goue medalje-telling het na 28 opgeskuif. Die Hoërskool Hentie Cilliers was weer vierde met 17 goue medaljes.
“Dit is opmerklik dat hierdie skole baie sterker as die ander skole in die kompetisie is,” sê Rudolph Cloete van Lejweleputswa-distriksatletiek.
Die enigste skole wat meer as 50 medaljes in totaal op die byeenkoms bymekaar kon maak, is Riebeeckstad (97 medaljes), Goudveld (95 medaljes), Gimnasium (66 medaljes) en Hentie Cilliers (55 medaljes).
Die Hoërskool Bothaville (met sewe goue medaljes) het die Hoërskool Wessel Maree (ses goue medaljes) met ’n kortkop in die plattelandse skole se stryd geklop – Wessel Maree was verlede jaar slegs negende.
By die ontwikkelende skole was die stryd net so straf: Die Hoërskool Taiwe (drie goue medaljes) het die Hoërskool Lephola (twee goue medaljes) geklop.
“Om die topatlete deur middel van die Joba-puntetabel te bepaal, raak al moeiliker, want die worpe-nommers dra soveel meer gewig as byvoorbeeld die spronge – 28 van die 50 topprestasie is worpe-nommers,” sê Cloete.
Miné de Klerk (Goudveld) was weer die beste atleet op die byeenkoms – sy het 960 punte vir haar 15,73 m in die gewigstoot vir meisies, 16 jaar, gekry.
Chamel Els (Hentie Cilliers) was kort op haar hakke met 939 punte vir haar 51,51 m in die hamergooi vir meisies, 17 jaar.
Die beste seunsatleet was Pieter-Juan Vorstman (Gimnasium) vir sy 62,75 m (910 punte) in die hamergooi vir seuns, 17 jaar.
Die beste prestasie deur ’n seun op die baan was dié van Lebohang Mahloane (Riebeeckstad) in die 3 000 m-hindernis vir seuns, 19 jaar. Hy verdien 909 punte vir sy 9:50.83.
Die beste prestasie deur ’n meisie op die baan was dié van Marelise Joubert (Hentie Cilliers) in die 5 000 m-stap vir meisies, 17 jaar. Sy het 875 punte vir haar tyd van 29:36.12 verdien.
Spoedatlete wat die oog gevang het, was Ntakuseni Vilankulu (Riebeeckstad) in die 100 m vir seuns, 19 jaar; Lorenco Griessel (Bothaville) in die 110 m-hekkies vir seuns, 19 jaar; en ook Janie Horn van Hoopstad in die 100 m vir seuns, 16 jaar.
By die spronge-afdeling was die beste meisie Annemieke Huijink (Gimnasium) vir haar rekordpoging in die hoogspring vir meisies, 17 jaar vir haar hoogte van 1,60 m (638 punte). Die twee beste seuns in die spronge het al twee rekords verbeter: Tladi Phenyane (Gimnasium) in verspring vir seuns, 16 jaar (6,67 m; 769 punte) en Onalenna Oliphant (Gimnasium) in die driesprong vir seuns, 16 jaar (13,82 m; 725 punte).
“Die bestuur verdien ’n pluimpie vir hul uitstekende organisasie. Baie dankie aan Henk van Vuuren (voorsitter) vir sy bestuur se moeite en ywer om die beste vir ons Goudveldse-atlete te bewerkstellig,” sê Cloete.